S-482/2016

Mál þetta var höfðað með ákæru lögreglustjórans á Suðurnesjum, útgefinni 21. nóvember 2016, á hendur A-kk-þgf M-kk-þgf B-kk-þgf, kt. 000000-0000, nú til heimilis að [...] Akranesi.

Ákærða er gefin að sök „eftirtalin brot framin á árinu 2016:

1.

Umferðarlagabrot með því að hafa:

1. Miðvikudaginn 13. janúar, ekið bifreiðinni VA-014, óhæfur til að stjórna henni örugglega vegna áhrifa ávana- og fíkniefna, (í blóði mældist tetrahýdrókannabínól 0,5 ng/ml) vestur Vesturbraut og síðan norður Norðurvelli í Keflavík, uns aksturinn var stöðvaður.

2. Þriðjudaginn 12. janúar, ekið bifreiðinni VA-014, óhæfur til að stjórna henni örugglega vegna áhrifa ávana- og fíkniefna, (í blóði mældist MDMA 55 ng/ml) austur Heiðarhvamm og um Heiðarbraut, Keflavík, uns aksturinn var stöðvaður.

3. Mánudaginn 21. janúar, ekið bifreiðinni VA-014, óhæfur til að stjórna henni örugglega vegna áhrifa ávana- og fíkniefna, (í þvagi fannst tetrahýdrókannabínólsýra) suður Flugvallarbraut uns aksturinn var stöðvaður við byggingu 936.

4. Föstudaginn 5. febrúar, á lögreglustöðinni, Hringbraut 130, Keflavík, neitað að láta lögreglu í té þvagsýni og þannig neitað að veita lögreglu atbeina sinn við rannsókn á ætluðu umferðarlagabroti hans, akstri bifreiðarinnar FA-J42 undir áhrifum ávana- og fíkniefna.

5. Sunnudaginn 21. febrúar, ekið bifreiðinni YB-593, sviptur ökurétti og óhæfur til að stjórna henni örugglega vegna áhrifa ávana- og fíkniefna, (í blóði mældist amfetamin 150 ng/ml, MDMA 130 ng/ml, metýlfenídat 185 ng/ml og tetrahýdrókannabínólsýra 0,7 ng/ml) um Fjörubraut, Reykjanesbæ uns aksturinn var stöðvaður á bifreiðastæði við byggingu 1225.

Teljast brot í ákæruliðum 1, 2, 3 og 5 varða við 1. mgr., sbr. 2. mgr. 45. gr. a., auk þess sem brot í ákærulið 5 telst einnig varða við 1. mgr. 48. gr. Þá telst brot í ákærulið 4 varða við 3. mgr., sbr. 2. mgr. 47. gr., sbr. 5. gr. laga nr. 66/2006 og 3. gr. laga nr. 24/2007, allt sbr. 100. gr. umferðarlaga nr. 50/1987.

2.

Fíkniefnalagabrot með því að hafa:

6. Þriðjudaginn 12. janúar, í íbúð 202, Heiðarhvammi 6, Keflavík, haft í vörslum sínum í sölu- og dreifingarskyni 7,5 stykki af LSD töflum sem lögregla fann við leit og lagði hald á.

7. Sunnudaginn 21. janúar, í bifreiðinni YB-593, sem var á bifreiðastæði við byggingu 1224, Fjörubraut, Reykjanesbæ, haft í vörslum sínum í sölu og dreifingarskyni 48,10 g af maríhúana, sem hann framvísaði og lögregla lagði hald á.

8. Þriðjudaginn 23. febrúar, í bifreiðinni YB-593, sem var á bifreiðastæði við Fitjar, Njarðvík, haft í vörslum sínum 1,87 g af maríhúana, sem hann framvísaði og lögregla lagði hald á.

9. Laugardaginn 27. febrúar, í íbúð 202, Heiðarhvammi 6, Keflavík, haft í vörslum sínum 0,69 g amfetamín, sem fannst við leit og lögregla lagði hald á.

Teljast brot þessi varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

3.

Skjalafals, þjófnaði og umferðarlagabrot með því að hafa:

if !supportLineBreakNewLine

10. Laugardaginn 9. janúar, stolið skráningarmerkjunum NI-410 af bifreið af gerðinni Toyota Corolla, þar sem hún stóð á bifreiðastæði í Reykjavík, og í heimildarleysi og í blekkingarskyni sett á bifreið ef gerðinni Toyota Corolla sem bera átti skráningarmerkið VA-014, og ekið henni þannig á röngum skráningarmerkjum, meðal annars þriðjudaginn 12. janúar, austur Heiðarhvamm og á Heiðarbraut í Keflavík, þar sem aksturinn var stöðvaður.

11. Miðvikudaginn 13. janúar, stolið skráningarmerkjum MD-410 af bifreið af gerðinni LandCruiser, þar sem hún stóð á bifreiðastæði við íþróttahúsið við Sunnubraut 34, Keflavík, og í heimildarleysi og í blekkingarskyni sett á bifreið sem bera átti skráningarmerkið VA-014, og ekið bifreiðinni þannig á röngum skráningarmerkjum meðal annars frá Keflavík til Reykjavíkur.

12. Miðvikudaginn 13. janúar, stolið skráningarmerkjum SU-809 af bifreið af gerðinni Toyota Corolla, þar sem hún var á óþekktum stað, og í heimildarleysi og í blekkingarskyni sett á bifreið sem bera átti skráningarmerkið VA-014, og ekið bifreiðinni þannig á röngum skráningarmerkjum meðal annars til Keflavíkur uns aksturinn var stöðvaður við Norðurvelli í Keflavík.

13. Fimmtudaginn 21. janúar, í heimildarleysi og í blekkingarskyni sett skráningarmerkin TT-934 sem áttu að vera á Vokswagen Passat bifreið á bifreið sem bera átti skráningarnúmerið VA-014, og ekið bifreiðinni þannig á röngum skráningarmerkjum meðal annars suður Flugvallarbraut í Reykjanesbæ, uns aksturinn var stöðvaður við byggingu 936.

Teljast brot þessi varða við 157. gr. og brot í ákæruliðum 10, 11 og 12 einnig við 244. gr. almennra hegningarlaga nr. 19/1940 og við 64. gr., sbr. 1. mgr. 100. gr. umferðarlaga nr. 50/1987.

4.

Þjófnað, með því að hafa:

14. Þriðjudaginn 16. febrúar, í Sporthúsinu, Flugvallarbraut 701, Reykjanesbæ, stolið bíllyklum, húslyklum, auðkennislykli og veski gests, S-kk-ef V-kk-ef G-kk-ef, sem þar hafði lagt frá sér peysu í fataklefa.

15. Á tímabilinu frá 27. til 28. febrúar, brotist inn í íbúð 201 að Heiðarhvammi 6, Keflavík, með því að spenna upp svalardyr með kúbeini, fara þar inn og stela þaðan 15 flöskum af áfengi, 8 armbandsúrum, 22 nælum, 13 eynalokkum, 5 stökum eyrnarlokkum, 4 armböndum, 11 hálsmenum, 12 hringum, kross og tvennum hálsmenum með kross, Stanvel pípum, seðlaveski og 7 naglalakkaglös.

Telst brot þetta varða við 244. gr. almennra hegningarlaga nr. 19/1940.

5.

Nytjastuld og eignaspjöll, með því að hafa:

16. Þriðjudaginn 16. febrúar, í heimildarleysi tekið bifreiðina KJ-913, þar sem hún var á bifreiðastæði við Sporthúsið, Flugvallarbraut 701, Reykjanesbæ, og notað hana í heimildarleysi við akstur meðal annars frá Sporthúsinu og að Heiðarholti 30 í Keflavík.

Telst brot þetta varða við 1. mgr. 257. gr. og 1. mgr. 259. gr. almennra hegningarlaga nr. 19/1940.“

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar. Jafnframt er krafist upptöku á ofangreindum fíkniefnum, það er 49,97 g af maríhúana, 0,69 g amfetamín og 7,5 LSD töflum. Þá er þess krafist að ákærði verði dæmdur til að sæta upptöku á tveimur vogum, kannabisgrind, plastpokum og umbúðum, sem lögregla lagði hald á við rannsókn þeirra fíkniefnalagabrota sem ákærða eru gefin að sök. Loks er með vísan til 3. mgr. 49. gr. lyfjalaga nr. 93/1994 krafist upptöku á 5 ml. af Nandrolon og alls 9 ml. af testosteron.

I

Ákærði hefur fyrir dómi skýlaust játað öll þau brot sem honum eru gefin að sök í málinu. Var því farið með það samkvæmt 164. gr. laga um meðferð sakamála og það tekið til dóms án frekari sönnunarfærslu og eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Samkvæmt 5. lið ákæru eru ákærða meðal annars gefin að sök eignaspjöll samkvæm 257. gr. almennra hegningarlaga án þess að því sé þar lýst með hvaða hætti hann hafi brotið gegn ákvæðinu. Með vísan til þessa og 1. mgr. 180. gr. laga nr. 88/2008 um meðferð sakmála verður ákærða eingöngu dæmdur fyrir það brot gegn 1. mgr. 259. gr. almennra hegningarlaga sem hann er sóttur til saka fyrir samkvæmt þessu ákærulið. Að þessu gættu og með skýlausri játningu ákærða, sem er í samræmi við framlögð sakargögn, telst sannað að hann hafi að öðru leyti gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákærum. Er þess þá sérstaklega að gæta að fyrir liggur samkvæmt gögnum málsins að ákærði var með ákvörðun lögreglustjóra 5. febrúar 2016 sviptur ökurétti til bráðabirgða, en þann dag braut hann gegn ákvæðum umferðarlaga með þeim hætti sem lýst er í ákærulið 1.4.

II

Ákærði er fæddur í desember árið 1995. Hann gekkst 9. ágúst 2013 undir sektargreiðslu og sviptingu ökuréttar fyrir brot gegn 1. mgr. sbr. 2. mgr. 45. gr. a. umferðarlaga. Þá var hann 17. september sama ár dæmdur í sjö mánaða fangelsi, skilorðsbundið til tveggja ára, fyrir rán, nytjastuld og brot gegn 1. mgr. sbr. 3. mgr. 45. gr. umferðarlaga og að auki sviptur ökurétti í 10 mánuði. Hann rauf skilorð þess dóms með tveimur fíkniefnalagabrotum, sem framin voru í ágúst 2015, og með því að aka bifreið í þrígang óhæfur til að stjórna henni örugglega vegna áhrifa ávana- og fíkniefna, en þau brot framdi hann á tímabilinu 20. júní til 15. ágúst 2015. Að auki gerðist hann sekur um fíkniefnalagabrot 27. september 2015. Var ákæra vegna þessara brota gefin út 26. janúar 2016 og ákærði sakfelldur fyrir þau með dómi 14. mars sama ár. Sagði í dómnum að með því að ákærði hafði ekki náð 18 ára aldri þegar hann framdi umferðarlagabrotin sem dómurinn og sáttin frá árinu 2013 tóku til bæri að ákvarða refsingu hans fyrir þau brot gegn lögunum eins og um fyrsta brot af því tagi væri að ræða, sbr. dóm Hæstaréttar frá 9. desember 2010 í máli nr. 481/2010. Var skilorðsdómurinn í ljósi þessa og atvika að öðru leyti látinn standa óhaggaður og ákærða gert að greiða 750.000 krónur í sekt. Þá var hann sviptur ökurétti í sjö mánuði. Loks var ákærða með dómi 20. júní 2016 gert að greiða 120.000 krónur í sekt og sæta sviptingu ökuréttar í eitt ár fyrir að hafa í tvígang sunnudaginn 3. apríl 2016 ekið bifreið sviptur ökurétti og að hafa í seinna skiptið neitað að láta lögreglu í té þvagsýni og þannig neitað að veita atbeina sinn við rannsókn á ætluðu broti fyrir akstur undir áhrifum ávana- og fíkniefna.

Ákærði framdi þau brot sem hann er nú sakfelldur fyrir á tæplega tveggja mánaða tímabili í byrjun árs 2016. Skilorðstími samkvæmt framangreindum dómi frá 17. september 2013 var þá liðinn. Refsing ákærða verður ákveðin sem hegningarauki við sektardómana 14. mars og 20. júní 2016, sbr. 78. gr. almennra hegningarlaga, og jafnframt með hliðsjón af 77. gr. laganna.

Samkvæmt 4. mgr. 77. gr. almennra hegningarlaga er dómstólum heimilt, sé dæmt fyrir tvö eða fleiri brot, er annað eða sum varða fangelsi en hin sektum, að dæma sektir jafnframt fangelsi. Þykir rétt að beita þeirri heimild í málinu. Að framangreindu virtu og að teknu tilliti til þess að ákærði hefur játað brot sín hreinskilningslega er refsing hans ákveðin fangelsi í sex mánuði og 500.000 króna sekt, en fresta skal fullnustu fangelsisrefsingarinnar skilorðsbundið eins og nánar greinir í dómsorði. Verði sektin ekki greidd innan fjögurra vikna frá birtingu dómsins skal ákærði í hennar stað sæta fangelsi í 30 daga.

Svo sem fram er komið var ákærði sviptur ökurétti í sjö mánuði með dómi 14. mars 2016 og var þeirri sviptingu ætlað að taka gildi við birtingu hans, sem fór fram 5. júní sama ár. Þá var hann sviptur ökurétti í eitt ár með dómi 20. júní sama ár frá 5. janúar 2017 að telja. Við dómsmeðferð fyrra málsins lágu ekki fyrir upplýsingar um þá bráðabirgðasviptingu ökuréttar sem ákærða var gerð með ákvörðun lögreglustjóra 5. febrúar 2016 og sem ætla verður að hafi verið í gildi allt fram til 5. júní sama ár. Ákveða ber þá sviptingu ökuréttar sem ákærða verður nú gerð að teknu tilliti til þessa og með hliðsjón af meginreglu 78. gr. almennra hegningarlaga, sbr. til dæmis dóm Hæstaréttar í máli nr. 225/1983, sem birtur er í dómasafni réttarins 1984 á blaðsíðu 582. Að þessu gættu og með vísan til 4. mgr. 102. gr. umferðarlaga verður ákærði sviptur ökurétti í 18 mánuði frá 5. janúar 2018, en þá rennur út sú svipting ökuréttar sem honum var gerð með dómi 20. júní 2016.

Ákærði hefur fallist á upptökukröfu samkvæmt ákæru. Samkvæmt því og með vísan til 6. mgr. 5. gr. laga um ávana- og fíkniefni og 3. mgr. 49. gr. lyfjalaga er fallist á þá kröfu og svo sem í dómsorði greinir.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf héraðsdómari dæmir mál þetta.

Dómsorð:

Ákærði, A-kk-nf M-kk-nf B-kk-nf, sæti fangelsi í sex mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 500.000 krónur í sekt til ríkissjóðs innan fjögurra vikna frá birtingu dóms þessa, en sæti ella fangelsi í 30 daga.

Ákærði er sviptur ökurétti í 18 mánuði frá 5. janúar 2018 að telja.

Ákærði sæti upptöku á 49,97 g af maríhúana, 0,69 g amfetamín, sjö og hálfri töflu af LSD, tveimur vogum, kannabisgrind, plastpokum og umbúðum, sem lögregla lagði hald á við húsleit hjá honum 12. janúar 2016. Þá sæti ákærði upptöku á 5 ml. af Nandrolon og 9 ml. af testosteron.

Ákærði greiði 665.375 krónur í sakarkostnað, þar af 124.000 krónur í þóknun til skipaðs verjanda síns, V-kk-ef H. V-kk-ef hæstaréttarlögmanns.

Þ-kk-nf I-kk-nf N-kk-nf.